KORIZMENA DUHOVNA OBNOVA ZA MLADE IZ BANJOLUČKOG KRAJA
2020-03-07 - 2020-03-08
U subotu i nedjelju 7. i 8. ožujka 2020. bit će Korizmena duhovna obnova za mlade iz banjolučkog kraja.
Voditelj duhovne obnove je naš biskup Franjo i mladi iz župe Botinec (Zagreb), koji su okupljeni u grupi „Nanovo rođeni“. Početak je u subotu u 11:00 sati u župi sv. Ante Padovanskog na Petrićevcu, gdje će mladi imati priliku čuti iskustva mladih iz Botinca, zatim priliku za sv. Ispovijed, slavit će sv. Misu i imati Klanjanje. Drugi dan – nedjelja – bit će u katedrali: sv. Misa u 9:00 sati i nastaviti se s prigodnim programom.
Nakon toga planirana je posjeta samostana u Trapistima.
Dobro došli!

DUHOVNO-PASTORALNI SUSRET ŽUPNIH VIJEĆNIKA
2020-03-14
U subotu, 14. ožujka, s početkom u 9.30 sati u katedrali održat će se duhovno-pastoralni susret prve polovice župnih vijećnika. (Susret druge polovice vijećnika predviđen je za 4. travnja 2020.)

U DRINOVCIMA SREDIŠNJE EUHARISTIJSKO SLAVLJE „TJEDNA SOLIDARNOSTI 2020.“
2020-03-15
U župnoj crkvi sv. Mihovila u Drinovcima u Mostarsko-Duvanjskoj biskupija, na Treću nedjelju korizme, 15. ožujka 2020. s početkom u 10 sati, slavit će se središnje euharistijsko slavlje korizmene akcije Hrvatskog Caritasa „Tjedan solidarnosti i zajedništva s Crkvom i ljudima u Bosni i Hercegovini“. Ovo euharistijsko slavlje vrhunac je Tjedna solidarnosti koju Crkva u Republici Hrvatskoj, kroz akciju koju je povjerila Hrvatskom Caritasu, već 14. godinu zaredom organizira i provodi u suradnji s Caritasom Bosne i Hercegovine. Cilj ove akcije je duhovno povezivanje Hrvata, te pomoći najpotrebnijima i najugroženijima kroz projekte svih Caritasa u Bosni i Hercegovini: Caritas Bosne i Hercegovine, Caritasa Vrhbosanske nadbiskupije, Caritasa biskupija Mostar-Duvno i Trebinje-Mrkan i Caritasa biskupije Banja Luka. Tijekom ovogodišnje akcije, od 9. do 15. ožujka, u svima župnim zajednicama diljem Republike Hrvatske, pod ovogodišnjim geslom „Da ne ohladi ljubav mnogih“ (usp. Mt 24,12), zajedno će se moliti i na razne načine darivati za pomoć najpotrebnijima u Bosni i Hercegovini kroz projekte Caritasa u Bosni i Hercegovini.
Euharistijskom slavlju predsjedat će biskup mostarsko-duvanjski i apostolski upravitelj trebinjsko-mrkanski mons. Ratko Perić, a propovijed će uputiti novoizabrani predsjednik Hrvatskog Caritasa varaždinski biskup mons. Božo Radoš. U koncelebraciji će biti: ravnatelj Caritasa BiH mons. Tomo Knežević, ravnatelj Hrvatskog Caritasa mons. Fabijan Svalina, ravnatelj Caritasa Vrhbosanske nadbiskupije vlč. Mirko Šimić, ravnatelj Caritasa biskupija Mostar-Duvno i Trebinje-Mrkan don Željko Majić, ravnatelj Caritasa biskupije Banja Luka mons. Miljenko Aničić, župnik župe Drinovci fra Josip Mioč s drugim pristiglim svećenicima.
Misno slavlje u Drinovcima okupit će i djelatnike svih Caritasa u Bosni i Hercegovini. Očekuje se dolazak lijepog broja vjernika župe Drinovci i ovog dijela Hercegovine. Svoj doprinos kao i u svim dosadašnjim akcijama dat će svojim izravnim prijenosom i drugim pripremljenim animacijskim prilozima Hrvatska radiotelevizija (HRT).
Prikupljena milostinja i drugi pristigli darovi tijekom Treće korizmene nedjelje u svim župnim zajednicama u Republici Hrvatskoj namijenjeni su kao potpora Crkvi i ljudima u Bosni i Hercegovini preko projekata Caritasa u BiH: hospicij za stare, nemoćne i umiruće, rehabilitacija djece s posebnim potrebama, kućna njega starih i nemoćnih, pučke kuhinje, katolički vrtići, rehabilitacija osoba s posebnim potrebama, ali i strukturama i ustanovama Katoličke Crkve u Bosni i Hercegovini koje te projekte omogućuju i provode.
I nad/biskupi Biskupske konferencije BiH, na svome 65. redovitom zasjedanju u Sarajevu od 4. do 5. studenog 2015. god., odlučili su da ova nedjelja bude Nedjelja solidarnosti u Bosni i Hercegovini uz prikupljanje kolekte solidarnosti za siromašne župne zajednice u Bosni i Hercegovini. I na ovaj način se pokazuje i ostvaruje konkretno karitativno zajedništvo Crkve u Hrvata kako u tuzemstvu tako i u inozemstvu.
KTA

NEDJELJA MEĐUSOBNE SOLIDARNOSTI U BOSNI I HERCEGOVINI
2020-03-15
Iduće nedjelje je 3. korizmena nedjelja – Nedjelja međusobne solidarnosti u Bosni i Hercegovini. Milostinja te nedjelje skupljat će se i rasporediti najsiromašnijim župama u Bosni i Hercegovini.

KORIZMENA DUHOVNA OBNOVA ZA UČENIKE I MLADE
2020-03-28
U samostanu sestara Klanjateljica Krvi Kristove u Budžaku, dana 28. ožujka održat će se korizmena duhovna obnova za učenike i mlade. Duhovna obnova će biti organizirana u dvije skupine. Za osnovnoškolce i to od trećeg do devetog razreda će biti u terminu od 9 do 12 sati, a za srednjoškolce i mlade će biti u poslijepodnevnim satima od 15 do 18 sati.
Kao i za prošlu adventsku duhovnu obnovu potrebno je izvršiti prijave sudionika te sve to javiti odgovornoj osobi s. Ivani Milićević. Ostale potrebne informacije pogledajte na plakatu ispod.
Izvor: Samostan Petrićevac

UZAŠAŠĆA GOSPODINOVA - SPASOVO
2020-05-21
U četvrtak, 21. svibnja, svetkovinu Uzašašća Gospodinova: Spasovo.
Tri dana uoči Spasova su prosni dani kada Crkva preporučuje da molimo za uspjeh u poljodjelstvu, a u gradskim sredinama da kršćanski vrjednujemo ljudski rad i razvijamo solidarnost s braćom u nevoljama, u ovom vremenu pandemije koronavirusa molimo Božju zaštitu.
Misa u katedrali u 18 sati.

LITURGIJSKO SLAVLJE U ČAST MARIJI, MAJCI SVIH NARODA
2020-05-30
U subota 30. svibnja 2020. u 17.30 sati u župnoj crkva „Marija Zvijezda“ u Trapistima slavit ćemo liturgijsko slavlje u čast Mariji, Majci svih naroda, čija je slika već više od šest godina postavljena na javno čašćenje u toj crkvi!

TIJELOVO - SVETKOVINA PRESV. TIJELA I KRVI KRISTOVE
2020-06-11
U četvrtak, 11. lipnja, zapovjednu svetkovinu Presv. Tijela i Krvi Kristove: Tijelovo ili Brašančevo, sv. misa u katedrali u 18 sati.

SPOMEN SV. ANTUNA PADOVANSKOG
2020-06-13
U subotu, 13. lipnja, spomen sv. Antuna Padovanskog, prezbitera i crkvenog naučitelja. – Na Petrićevcu se će u srijedu početi trodnevnica s misama u 18 sati, pola sata prije mise prigoda za svetu ispovijed. U subotu će mise na Petrićevcu mise biti u 7.30, 9.00, pučka u 10.30, te večernja u 18.00 sati.
Info materijal:
– Plakat

PROSLAVA PATRONA ŽUPE BARLOVCI
2020-06-21
Iduće je nedjelje, 21. lipnja, dvanaesta nedjelja kroz godinu.
Župa Barlovci slavit će te nedjelje svog zaštitnika sv. Vida (datumski njegov spomen spada u ponedjeljak, 15. lipnja).
Pučka sveta misa bit će u 10.45.

PROSLAVA SVETKOVINE ROĐENJA SV. IVANA KRSTITELJA U TRAPISTIMA
2020-06-24
U srijedu, 24. lipnja, slavimo svetkovinu Rođenja sv. Ivana Krstitelja. U Trapistima mise u 8, 10.30 i 18 sati.
Trodnevnica: nedjelja u 10 sati; u ponedjeljak i utorak mise u 18 sati.
Pučku misu u srijedu u 10.30 predvodit će mons. Ivica Božinović.

PROSLAVA PATRONA ŽUPE MOTIKE
2020-06-29
U ponedjeljak, 29. lipnja, svetkovina je sv. apostola Petra i Pavla, patron župa Motike.

PROSLAVA PATRONA ŽUPE ŠIMIĆI
2020-06-29
U ponedjeljak, 29. lipnja, svetkovina je sv. apostola Petra i Pavla, patron župa Šimići.

PROSLAVA SVETKOVINE SV. PETRA I PAVLA U KATEDRALI
2020-06-29
U ponedjeljak, 29. lipnja, svetkovina je sv. apostola Petra i Pavla. U katedrali će misu u 18 sati predvoditi naš biskup Franjo.

PROSLAVA SVETKOVINE PRESVETE KRVI KRISTOVE U KAPELICI U BUDŽAKU
2020-07-01
U srijedu, 1. srpnja, naše sestre Klanjateljice Krvi Kristove slave svoju svetkovinu: Presvete Krvi Kristove. – Sv. misa bit će u samostanskoj kapelici u Budžaku u 11 sati, a predvodit će ju također biskup Franjo. – Sestre mole sve koji se odluče doći da ponesu maske i da ih koriste.

77. GODINA OD UBOJSTVA SVEĆENIKA ANTE DUJLOVIĆA
2020-07-11
U subotu, 11. srpnja, navršit će se 77. godina od ubojstva svećenika Ante Dujlovića. Rođen je u Ivanjskoj, a bio je župnik u nekadašnjoj župi Gumjeri, koja se nalazi na desnoj obali Vrbasa nizvodno od Klašnica. U Poljskoj je okončan biskupijski postupak za proglašenje blaženim.
Ovdje u katedrali, u kapelici bl. Ivana Merza, možete pogledati malu izložbu o svećeniku Anti Dujloviću.
Sv. misa u subotu bit će u Gumjeri u 18 sati.

BISKUPSKA KONFERENCIJA BOSNE I HERCEGOVINE ODRŽAT ĆE U BANJOJ LUCI SVOJE 78. REDOVITO ZASJEDANJE
2020-07-13 - 2020-07-14
Nakon što su u ožujku 2020. godine, zbog ograničenja u vrijeme pandemije koronavirusa, bili primorani otkazati održavanje svoga redovitog proljetnog zasjedanja u Mostaru, biskupi Biskupske konferencije Bosne i Hercegovine održat će svoje 78. redovito zasjedanje, 13. i 14. srpnja 2020. u prostorijama Biskupskog ordinarijata u Banjoj Luci.
Zasjedanje će započeti u ponedjeljak, 13. srpnja u 9 sati. Budući da, zbog aktualne pandemije koronavirusa, nije bilo moguće održati ovogodišnje proljetno zasjedanje u Mostaru, zasjedanje u Banjoj Luci neće završiti u podne drugog radnog dana uobičajenom konferencijom za novinstvo nego će trajati do večernjih sati, 14. srpnja.
Na početku zasjedanja s biskupima će se susresti apostolski nuncij u Bosni i Hercegovini mons. Luigi Pezzuto.
Tijekom zasjedanja, kojemu će predsjedati nadbiskup metropolit vrhbosanski kardinal Vinko Puljić, predsjednik BK BiH, biskupi će, između ostalog, saslušati izvješća predsjednika o radu svih Vijeća, Komisija i tijela BK BiH u 2019. godini kao i izvješće o djelovanju Misijske središnjice i Papinskih misijskih djela. Posebna tema zasjedanja bit će djelovanje Caritasa Bosne i Hercegovine, a biskupi će razgovarati i o pojedinim pitanjima u vezi s aktualnim stanjem u Crkvi i društvu u BiH.
Na blagdan sv. Bonaventure, nebeskog zaštitnika banjolučke katedrale i biskupije, 15. srpnja bit će Euharistijsko slavlje u katedrali u 10 sati. Predsjedat će kardinal Puljić, a prigodnu propovijed uputit će pomoćni biskup banjolučki mons. Marko Semren.
Budući da će zasjedanje završiti u večernjim satima 14. srpnja te da su na snazi ograničenja u vrijeme aktualne pandemije koronavirusa, neće biti organizirana uobičajena konferencija za novinstvo.

SVETKOVINA SV. BONAVENTURE, ZAŠTITNIKA NAŠE BISKUPIJE
2020-07-15
U drugu srijedu, 15. srpnja, slavit ćemo svetkovinu sv. Bonaventure. Za ćemo se pripravljati trodnevnicom: u nedjelju (12. srpnja), ponedjeljak i utorak. Prije sv. misā u 18 sati bit će prigoda za svetu ispovijed. – Na samu svetkovinu misa u katedrali bit će u 10 sati.
Pozivam one koji mogu pomoći ukrašavanju katedrale za svetkovinu sv. Bone, da svoj prilog daruju uključivo do iduće subote, neka to učine u sakristiji nakon mise.

TREĆI OBITELJSKI DAN U BOSNI I HERCEGOVINI
2020-07-25
Treći Obiteljski dan u Bosni i Hercegovini, u organizaciji Vijeća za obitelj Biskupske konferencije Bosne i Hercegovine uz suorganizaciju župe Svete Obitelji na Kupresu, započet će Svetom misom uočnicom, u subotu 25. srpnja u 18 sati koju će u crkvi Svete Obitelji na Kupresu predvoditi predsjednik Vijeća za obitelj BK BiH mons. Marko Semren, pomoćni biskup banjolučki. Nakon Svete mise uslijedit će Molitveno bdijenje za obitelji i klanjanje Presvetom Oltarskom Sakramentu u okviru Molitvene devetnice pod geslom: Katolička Crkva u Bosni i Hercegovini moli za život i o 25. obljetnici enciklike pape sv. Ivana Pavla II. pod naslovom Evanđelje života. „Devetnica je počela na Blagovijest, 25. ožujka 2020. i trajat će do Božića, 25. prosinca 2020. Tako svakog 25. dana u mjesecu hrvatski narod u Bosni i Hercegovini svjedoči evanđelje života, poštujući, braneći i ljubeći svaki ljudski život te služeći mu konkretnim molitvenim i djelatnim zauzimanjem (usp EV 5). Velika devetnica se temelji na činjenici: život je Božji dar i počinje u obitelji“, istaknuo je biskup Semren.
Svečano Euharistijsko slavlje na Treći Obiteljski dan u BiH predvodit će predsjednik Biskupske konferencije Bosne i Hercegovine kardinal Vinko Puljić, nadbiskup metropolit vrhbosanski.
Biskupi BK BiH u svom Priopćenju sa 78. redovitog zasjedanja, održanog 13. i 14. srpnja 2020. u prostorijama Biskupskog ordinarijata u Banjoj Luci, pozvali su „sve članove biskupijskih zajednica, a osobito one iz kupreškog, bugojanskog, tomislavgradskog i livanjskog kraja da sudjeluju na Svetoj misi i klanjanju Presvetom Oltarskom Sakramentu na uočnicu III. Obiteljskog dana u BiH, 25. srpnja u 18 sati i na svečanom Euharistijskom slavlju u nedjelju, 26. srpnja u 11 sati u crkvi Svete Obitelji na Kupresu“.
Sve župe u Bosni i Hercegovini ujedinit će se u nedjelju, 26. srpnja tijekom Svetih misa u molitvi za obitelji i za život moleći zajedničku Molitvu vjernika.
Svetu misu uočnicu i središnje Euharistijsko slavlje izravno će, između ostalih, prenositi Radio Marija Bosne i Hercegovine.
Tijekom Svete mise liturgijsko pjevanje animirat će bend mladih iz župe Banjolučke biskupija Bila pokraj Livna Gloria i mladi iz župe Kupres.
KTA
Kupres, 25. srpanj 2020.

28. GODIŠNJICA STRADANJA BRIŠEVAČKIH KATOLIKA
2020-07-25
U subotu, 25. srpnja 2020. u 11 sati bit će u filijalnoj spomen-crkvi sv. apostola Petra i Pavla u raseljenom selu Briševo, u župi Stara Rijeka kod Ljubije, liturgijski obilježena 28. godišnjica stradanja briševačkih katolika. Svetu će misu predvoditi banjolučki biskup mons. Franjo Komarica.

DAN MOLITVENOG SJEĆANJA NA MUČENIKE I ŽRTVE ZA VJERU
2020-07-26
Iduća je nedjelje 17. kroz godinu, posljednja u mjesecu srpnju, kada ćemo i mi ovdje u katedrali obilježiti Dan molitvenog sjećanja na mučenike i žrtve za vjeru u Banjolučkoj biskupiji.

MISIJSKA AKCIJA MIVA BIH - MISIJSKA VOZILA
2020-07-26
Te ćemo se nedjelje mi u katedrali uključiti u misijsku akciju MIVA BiH. Ona se organizira uz spomendan sv. Kristofora, zaštitnika vozača. – Uz redovitu milostinju prikupit ćemo priloge za pomoć u nabavci prijevoznih sredstava za misionare u svijetu. Nije bitno da dadnemo puno nego da se svatko i s malim darom uključi u pomaganje misija.

DRVAR: DAN MOLITVENOG SJEĆANJA NA MUČENIKE I ŽRTVE BANJOLUČKE BISKUPIJE
2020-07-27
U ponedjeljak, 27. srpnja 2020. 11 sati bit će bogoslužnom prostoru župe Drvar liturgijski obilježen Dan molitvenog sjećanja na mučenike i žrtve Banjolučke biskupije. Svetu će misu predvoditi banjolučki biskup mons. Franjo Komarica.
U ostalim župama Dan molitvenog sjećanja bit će obilježen već u nedjelju, 26. srpnja 2020.

STOTA OBLJETNICA POSTOJANJA ŽUPE DOLINA
2020-08-15
Župa Dolina kod Bos. Gradiške slavi na Svetkovinu Uznesenja BDM 15. kolovoza 2020
STOTU obljetnicu svoga postojanja.
Središnja liturgijska svečanost održat će se s početkom u 11h. Predvodit će biskup banjolučki Franjo Komarica

SVETKOVINU SV. MAJKE TEREZIJE
2020-09-05
U subotu, 5. rujna, Sestre Misionarke Ljubavi slave svetkovinu sv. Majke Terezije iz Kolkate (Kalkute).
Sv. misu slavit će u katedrali u 18 sati.

195. OBLJETNICE ROĐENJA SLUGE BOŽJEGA O. FRANJE PFANNERA
2020-09-20
U nedjelju, 20. rujna/septembra 2020. u župnoj crkvi Marijina uznesenja na Nebo u Trapistima (Marija Zvijezda), u prigodi obilježavanja 195. obljetnice rođenja Sluge Božjega o. Franje (Franza) Pfannera, utemeljitelja velezaslužnog trapističkog samostana (opatije) „Marija Zvijezda“, biskup banjolučki Franjo Komarica predvodit će koncelebriranu svetu misu s početkom u 10h.
Nakon mise, iza 11 sati biti će upriličena skromna svečanost službenog otvaranja „Kuće susreta“ banjolučke biskupije i „Europskog centra za mir i suradnju“, koji će djelovati uz suradnju sa međunarodnom Paneuropskom unijom i nekim nacionalnim PEU-a.
TABB
Banja Luka 18.9.2020.

OBILJEŽAVANJE SVJETSKOG DANA MEDIJA 2020. GODINE U BOSNI I HERCEGOVINI
2020-09-27
U nedjelju, 27. rujna 2020. bit će obilježen 54. Svjetski dan sredstava društvene komunikacije koji se, u skladu s odlukom Biskupske konferencije u Bosni i Hercegovini iz 2003. godine, umjesto u mjesecu svibnju, obilježava u BiH u posljednju nedjelju u mjesecu rujnu.
Vijeće za sredstva društvenog priopćivanja Biskupske konferencije BiH priredilo je prigodnu brošuru namijenjenu svim pastoralnim djelatnicima i medijskim radnicima. U predgovoru predsjednik Vijeća za sredstva društvenog priopćivanja BK BiH mons. Tomo Vukšić, nadbiskup koadjutor vrhbosanski i apostolski upravitelj Vojnog ordinarijata u BiH, između ostalog piše: “Već se kroz nekoliko godina ustalio običaj, da predsjednik Vijeća za medije BK BiH, u dogovoru s nadležnim biskupom i župnikom, na taj dan predvodi slavlje Svete Mise u jednoj od naših župnih zajednica. Svake godine u drugoj biskupiji i drugoj župi. Započelo je Svetom Misom u Mostaru 2014. godine, te nastavljeno u Sarajevu, Banja Luci, Tomislavgradu, Žepču i Drvaru. I nastavljajući tu lijepu tradiciju, ove godine će to, ako Bog da, biti u Bijelom Polju, gdje ćemo zajedničku molitvu uputiti Gospodinu Bogu za izgradnju zdravoga zajedništva među ljudima. Vođen riječima iz starozavjetne knjige Izlaska: ‘Da možeš pripovijedati svome sinu i svome unuku’ (Izl 10, 2), papa Franjo je ovogodišnju svoju poruku posvetio pripovijedanju kao jednom od osnovnih načina komunikacije među ljudima. Dapače, čovjek je biće koje pripovijeda, kaže papa. A priče, koje slušamo, ostavljaju trag drugih u nama dok priče, koje pripovijedamo, ostavljaju naš trag u drugima. Po njima nam se drugi priopćava i postaje bliži a mi drugima”.
U brošuri je u cijelosti objavljena Poruka pape Franje za 54. Svjetski dan sredstava društvenih komunikacija pod naslovom: “Da možeš pripovijedati svome sinu i svome unuku“, (Izl 10,2). Život postaje priča”. Na kraju svoje Poruke papa Franjo piše: Nije riječ, stoga, o tome da slijedimo logike onih koji se služe umijećem pričanja priča (storytelling) niti o tome da oglašavamo neku stvar ili sebe same nego da se spomenemo toga tko smo u Božjim očima, da svjedočimo ono što Duh piše u našim srcima i otkrivamo svakom pojedincu da njegova priča sadrži u sebi divne i čudesne stvari. Da bismo mogli to učiniti povjerimo se ženi koja je u svome krilu istkala čovještvo Božje i, govori nam Evanđelje, ispredala u sebi sve događaje iz svog života. Djevica Marija je, naime, sve čuvala i o tome razmišljala u svome srcu (usp. Lk 2, 19).
U brošuri se nalazi i predložak prigodne propovijedi za Dan medija koju je pripremio fra Iko Skoko u kojoj je donio najvažnije naglaske iz spomenute Papine Poruku, prigodnu Molitvu vjernika je napisao fra Janko Ćuro. Kao uvod u Misno slavlje fra Iko predlaže sljedeći poziv na molitvu: “U ovoj Svetoj misi pomolit ćemo se za sve koji rade u katoličkim medijanima da budu odgovorni prenositelji evanđeoskih i kršćanskih poruka, i za sve koji rade na medijima da donose istinite i cjelovite informacije te za sve pokojne djelatnike medija”.
U svom prilogu pod naslovom: “U mass medijima Crkva nalazi uspješni oblik suvremene propovjedaonice”. vlč. Josip Vajdner podsjeća da se “Ove se godine navršava 45 ljeta otkako je sveti papa Pavao VI. (1897. – 1978.) potpisao apostolsku pobudnicu Evangelii Nuntiandi – Naviještanje evanđelja. Prigoda je to osluhnuti poticaje koji se na osobit način tiču sredstava društvenih komunikacija”.
U prigodi proslave Dana medija, u nedjelju, 27. rujna 2020. u 11 sati nadbiskup Vukšić slavit će Svetu misu u župi Presvetog Srca Isusova Potoci odnosno Bijelo Polje pokraj Mostara u kojoj je župnik don Josip Galić (e-mail: zu.potoci@gmail.com; mobitel: 063 872 076). Župna crkva i župna kuća nalaze se pokraj magistralne ceste M17 desetak kilometara prije Mostara s desne strane gledajući iz smjera Sarajeva. Svi medijski djelatnici, koji žele i koji mogu, dobro su došli na ovo Misno slavlje kao i na druženje nakon Svete mise. Bilo bi lijepo da svoj dolazak ranije najave župniku Galiću.
Cjelovitu brošuru i prigodni plakat može se besplatno i bez prethodnog dopuštenja, kao i sve sadržaje s KTA BK BiH, preuzeti s web stranice.
– Brošuru u PDF formatu možete preuzeti ovdje
– Brošuru u DOC formatu možete preuzeti ovdje
– Plakat možete preuzeti ovdje
Poruku pape Franje za 54. Svjetski dan sredstava društvenih komunikacija pročitao je predsjednik Vijeća za sredstva društvenog priopćivanja BK BiH mons. Tomo Vukšić, nadbiskup koadjutor vrhbosanski.
Poslušajte:
https://www.biskupija-banjaluka.org/audio_/aac_2020_p=27564.mp3
KTA
Sarajevo, 22. rujan 2020.

OTVARANJE „GODINE BOŽJE RIJEČI“ U BOSANSKOM GRAHOVU O VELIKOM JUBILEJU SV. JERONIMA
2020-09-30
U povodu 1600. obljetnice smrti crkvenoga naučitelja sv. Jeronima, prevoditelja i tumača Svetoga Pisma, biskupi Biskupske konferencije Bosne i Hercegovine, na svom 78. redovitom zasjedanju u Banjoj Luci 13. i 14. srpnja 2020., odlučili su za Katoličku Crkvu u BiH proglasiti „Godinu Božje Riječi“ koja započinje 30. rujna 2020. Tim povodom biskupi BKBIH uputili su Crkvi u BiH pisanu poruku obajvljenu 21. rujna 2020.
Središnja proslava otvorenja „Godine Božje Riječi“ bit će u Bosanskom Grahovu, na spomendan sv. Jeronima, u srijedu 30. rujna 2020. Biskupi su za proslavu odabrali Bos. Grahovo, budući da se prema jednoj od ozbiljnih znanstvenih teorija, rodno mjesto sv. Jeronima – Stridon, nalazio na području današnjega Grahovskog polja.
U prvom dijelu programa, koji započinje u 10 sati u prostorijama Hrvatskoga kulturno-obrazovnog centra u izgradnji u selu Korita (6 km prije Grahova iz pravca Livna uz magistralnu cestu Livno-Bos. Grahovo) prof. dr. Josip Knežević s Katoličkoga bogoslovnog fakulteta u Sarajevu održat će stručno predavanje o sv. Jeronimu. Zbog skučenog prostora, na ovaj dio programa pozvan je samo određeni broj sudionika, tj. biskupi, svećenici i gosti s pozivom.
Potom će u 12 sati, u dvorištu župne crkve sv. Ilije proroka u selu Obljaj, biti slavljena svečana sveta misa s narodom koju će predvoditi nadbiskup vrhbosanski kardinal Vinko Puljić, u zajedništvu s ostalim biskupima i svećenicima.
Nakon sv. mise, svi nazočni biskupi, svećenici i vjernici, sudjelovat će u pravljenju milenijske fotografije poznatog hrvatskog fotografa Šime Strikomana s likom sv. Jeronima.
Ova proslava u Grahovu održat će se uz poštovanje propisa mjerodavnih crkvenih i državnih vlasti u vezi s pandemijom koji su trenutačno na snazi.
Organizatori proslave su Župa sv. Ilije proroka Bosansko Grahovo i Udruga za očuvanje kulturne i povijesne baštine „Don Juraj Gospodnetić“ Bosansko Grahovo.
U selu Korita posvećena je kapela u čast sv. Jeronima, a nedavno su u župnoj crkvi u Bos. Grahovu postavljeni vitraji od kojih jedan prikazuje lik ovog sveca.
Župa Bos. Grahovo
Bosansko Grahovo, 30. rujna 2020.

SVEČANA SVETA MISA U SVETIŠTU SV. TEREZIJE U PRESNAČAMA
2020-10-03
U Svetištu sv. Terezije u Presnačama slavit će svečanu misu kardinal Vinko Puljić s našim biskupima u subotu 3. listopada u 11 sati. Nakon sv. mise bit će postavljeno obilježje vlč. Filipu i s. Ceciliji. Trodnevnica u Presnačama u srijedu, četvrtak i petak u 18 sati.

HODOČAŠĆE U MARIJU BISTRICU
2020-10-10
Vrhbosanski nadbiskup metropolita Vinko kard. Puljić, poziva svećenike i vjernike Vrhbosanske nadbiskupije i Banjolučke biskupije na XV. hodočašće u Hrvatsko nacionalno svetište Majke Božje Bistričke, 10. listopada.
Kardinalov poziv prenosimo u cijelosti:
U ovoj tjeskobnoj i neizvjesnoj situaciji koja je nastupila zbog koronavirusa, želimo moliti zagovor Blažene Djevice Marije kako bismo u svim kušnjama uspjeli sačuvati njezinu vjeru i pouzdanje u Boga. Želimo zahvaliti Bogu za sve ljude dobrog srca koji su se potpuno stavili u službu bolesnih i umirućih, kao i prognanih i onih koji su u potrebi.
Odlučni da ovo hodočašće organiziramo u skladu s mjerama koje svaka država usvaja i provodi u borbi protiv koronavirusa, molimo da se prijave hodočasnika iz Bosne i Hercegovine dostave ordinarijatu u Sarajevu i Banjoj Luci najkasnije do 5. listopada. U svetište treba doći na vrijeme kako bi hodočasnici imali dovoljno vremena za pristupiti sakramentu sv. ispovijedi i za obaviti osobnu pobožnost.
Brojni vjernici koji žive u Republici Hrvatskoj a potječu iz naših župa rado sudjeluju u ovom hodočašću, koje ujedno bude i prigoda za susret rodbine, prijatelja i poznanika. Stoga se nadamo da će upravo oni odgovoriti na ovaj poziv i hodočastiti Majci Božjoj.
U dogovoru s upravom svetišta u Mariji Bistrici, odlučeno je da se ovogodišnje hodočašće ograniči na slavljenje svete mise na otvorenom u 11 sati. Križni put i pozdrav Gospinu liku u crkvi su otkazani, s tim da će biti moguće obaviti ih u privatnom obliku.
Želeći uspješnu organizaciju hodočašća, molim zagovor naše nebeske Majke i na sve zazivam Božji blagoslov.
J.P., KT
Sarajevo, 21. rujna 2020. godine
